Dringende aansoek kom oor besetters op plaas | Netwerk24
Deur Jana Marx 31 Augustus 2018 12:25
Besetters meet erwe uit op dr. Motodi Maserumule se plaas buite Pretoria. Foto: Verskaf
AfriForum bring Vrydag ’n dringende hofaansoek om die polisie te verplig om onwettige besetters van ’n plaas buite Pretoria te verwyder.
Die burgerregteorganisasie bring dié aansoek namens dr. Motodi Maserumule, ’n senior wetenskaplike by die Wetenskaplike en Nywerheidsnavorsingsraad (WNNR).
Ian Cameron, nasionale veiligheidshoof van AfriForum, sê besetters is al sedert Maandag besig om erwe op Maserumule se grond uit te meet. “Vier hutte staan reeds. Daar is ook ’n klomp erwe waar pale en pype reeds geplant is. ’n Stootskraper is tans besig om die erwe skoon te maak.”
Volgens Cameron het ’n “baie keelvolle dr. Maserumule” die organisasie genader omdat die polisiekantore van Soshanguve en Pretoria-Noord glo geweier het om sake van betreding te ondersoek, “ondanks die feit dat Maserumule sy titelakte kon bewys”.
Hy sê AfriForum het die polisie van plaaslike tot die provinsiale kantoor genader, en kon eers teen Woensdagaand ’n dossier by die Soshanguve-polisiekantoor oopmaak.
“Teen gister (Donderdag) het die polisie nog niks verder gedoen nie. Ons het gister met dr. Maserumule en ons regspan gekonsulteer en is gereed om die aansoek in die hooggeregshof in Pretoria te bring,” sê Cameron.
Die polisie het nie onmiddellik kommentaar gelewer nie.
Besetters meld by die “kantoor” aan.Foto: Verskaf
Besetters kom met taxi’s op dr. Motodi Maserumule se plaas buite Pretoria aan en meet erwe uit. Foto: Verskaf
Besetters ‘verkoop’ grond uit ‘kantoor’